
Adunarea Electorală a clasei a ______________, întrunită azi, _______________, adoptă prezenta



LEGE A CLASEI
cuprinzând următoarele drepturi si obligații:



ART. 1 – Respectul este pentru toți
Avem dreptul să fim tratați cu respect, indiferent de felul în care arătăm, gândim, vorbim, învățăm sau de grupul din care facem parte.
Avem obligația să îi respectăm pe ceilalți și să nu îi umilim, jignim, etichetăm sau excludem.

ART. 2 – Avem dreptul să fim ascultați
Avem dreptul să ne exprimăm opiniile, întrebările și nemulțumirile fără să fim ridiculizați.
Avem obligația să ascultăm și punctele de vedere ale celorlalți, chiar și atunci când nu suntem de acord.

ART. 3 – Suntem diferiți, dar facem parte din aceeași echipă
Avem dreptul să fim noi înșine și să ne exprimăm individualitatea.
Avem obligația să acceptăm diferențele dintre noi și să construim o clasă în care nimeni nu trebuie să se schimbe pentru a fi acceptat.

ART. 4 – Siguranța este responsabilitatea tuturor
Avem dreptul să ne simțim în siguranță la școală și să cerem ajutor atunci când ne confruntăm cu o situație dificilă.
Avem obligația să nu folosim violența fizică, verbală, emoțională sau socială și să nu încurajăm astfel de comportamente.

ART. 5 – Greșelile fac parte din învățare
Avem dreptul să greșim, să învățăm din greșeli și să avem posibilitatea de a repara ceea ce am făcut.
Avem obligația să ne asumăm responsabilitatea pentru propriile fapte, să ne cerem scuze atunci când este necesar să îndreptăm situația.

ART. 6 – Învățarea este un drept și o responsabilitate
Avem dreptul la explicații, sprijin și condiții potrivite pentru a învăța.
Avem obligația să respectăm timpul de învățare, să participăm la activități și să nu împiedicăm colegii să învețe.

ART. 7 – Avem dreptul la limite și la viață privată
Avem dreptul ca spațiul personal, imaginea, mesajele, conversațiile și informațiile despre noi să fie respectate.
Avem obligația să nu fotografiem, filmăm, înregistrăm sau distribuim conținut despre colegi fără acordul lor și să nu folosim informațiile personale ale altora pentru a-i pune într-o situație neplăcută.

ART. 8 – Grupurile online ale clasei sunt tot spații ale comunității noastre
Avem dreptul să folosim grupurile clasei pentru comunicare, informare și colaborare într-un mod sigur și respectuos.
Avem obligația să nu folosim aceste grupuri pentru jigniri, ironii, hărțuire, excludere, răspândirea zvonurilor, distribuirea de imagini sau mesaje fără acord ori pentru conflicte care pot afecta colegii.

ART. 9 – În mediul online, responsabilitatea rămâne aceeași
Avem dreptul să ne exprimăm liber, dar libertatea de exprimare nu înseamnă dreptul de a răni sau umili o altă persoană.
Avem obligația să ne gândim înainte de a trimite, posta sau distribui ceva: „Aș spune același lucru și față în față?” și „Ce efect poate avea asupra celuilalt?”

ART. 10 – Putem spune „nu”
Avem dreptul să refuzăm participarea la o glumă, provocare, conversație, fotografie, filmare sau activitate care ne face să ne simțim inconfortabil.
Avem obligația să respectăm „nu”-ul celuilalt și să nu exercităm presiuni pentru a obține ceea ce vrem.


ART. 11 – Ne susținem, fără să ne facem dreptate singuri
Avem dreptul să cerem ajutorul unui coleg, profesor, diriginte, consilier școlar sau părinte atunci când nu reușim să rezolvăm singuri o situație.
Avem obligația să nu răspundem la un conflict prin răzbunare, amenințări sau violență și să apelăm la un adult atunci când situația o depășește.

ART. 12 – Ne distrăm, dar nu pe seama altuia
Avem dreptul să fim veseli, să glumim și să ne bucurăm împreună.
Avem obligația să ne asigurăm că gluma este amuzantă și pentru celălalt. Dacă cineva spune că nu îi place, ne oprim.

ART. 13 – Avem dreptul la o clasă în care putem avea încredere
Avem dreptul să știm că problemele importante pot fi discutate și că putem primi sprijin.
Avem obligația să nu transformăm vulnerabilitatea unui coleg într-un motiv de bârfă, glumă sau excludere.

ART. 14 – Regulile ne ajută să funcționăm împreună
Avem dreptul să cunoaștem regulile și consecințele comportamentelor care le încalcă.
Avem obligația să respectăm regulile clasei și ale școlii, chiar și atunci când nu ne plac toate.

ART. 15 – Clasa este responsabilitatea noastră, a tuturor
Avem dreptul să facem parte dintr-un colectiv în care există respect, siguranță, cooperare și încredere.
Avem obligația să contribuim prin propriul comportament la construirea acestui climat.


Adoptată astăzi, ______________________, la _______________________________________ și promulgată de: 
Șefa/ Șeful clasei ________________________
Diriginte: ______________________________

Prezenta lege intră în vigoare azi, data adoptării ei, și produce efecte până la noi dispute.

